REPUBLIKA HRVATSKA

KARLOVAČKA ŽUPANIJA

OSNOVNA ŠKOLA CETINGRAD

CETINGRAD

I.F. Cetinskog 11, Cetingrad

E-mail: ured@os-cetingrad.skole.hr

Tel: 047/781-005

KLASA:602-01/25-01/01

URBROJ:2139-25-25-1

Cetingrad, 3.1.2025.

Temeljem točke 6. Protokola o kontroli ulaska i izlaska u školskim ustanovama (Ministarstvo znanosti, obrazovanja i mladih od 2.1.2025. godine) i članka 38. Statuta Osnovne škole Cetingrad, Cetingrad, ravnateljica Osnovne škole Cetingrad, dana 3.1.2025. godine donijela je:

***PRIVREMENI PLAN***

***MJERA SIGURNOSTI I ZAŠTITE***

***U OSNOVNOJ ŠKOLI CETINGRAD***

***I.***

Privremenim Planom sigurnosti i zaštite u Osnovnoj školi Cetingrad, (u daljnjem tekstu: Privremeni plan) utvrđuju se mjere sigurnosti i zaštite koje se uvode i koje će se provoditi do izrade Procjene postojećeg stanja i analize rizika temeljem koje će se izraditi konačni Plan sigurnosti i zaštite škole, čime prestaje primjena ovog Privremenog Plana.

***II.***

U školi se uvode sljedeće mjere sigurnosti i zaštite:

1. Zaključavanje i nadzor ulaza u prostore školske ustanove:

Ulazna vrata škole, kao i svi ostali ulazi ili izlazi, trebaju biti zaključani tijekom cijelog radnog vremena na način da su osigurani evakuacijski izlazi, osim u posebnim okolnostima koje odobri ravnatelj.

U svrhu ulaska učenika u školu prije početka i izlaska nakon završetka nastavnoga dana, vrata mogu biti otključana u načelu 30 minuta prije početka nastave i 15 minuta nakon završetka nastave.

Posebnom Odlukom odredit će se dežurni radnici.

1. Ulasci i izlasci tijekom odmora učenika

Tijekom malog odmora učenicima nije dopušteno napuštanje školske ustanove.

Tijekom velikog odmora učenicima škole nije dopušten izlazak izvan vanjskih prostora škole.

1. Ulazak roditelja i drugih vanjskih posjetitelja u školsku ustanovu

Sve stranke su dužne najaviti svoj dolazak u školu telefonskim putem ili elektroničkom poštom, navodeći pri tome razlog svog dolaska i osobu kod koje idu. Iznimno, dostavljači namirnica za školsku kuhinju i uredski materijal, poštar, dostava lož ulja, dimnjačari i druge službe s kojima škola ima ugovor o poslovnoj suradnji nemaju obvezu prethodne najave, već su u obvezi javiti se dežurnom radniku.

Roditelji mogu ulaziti u školsku ustanovu samo u dogovorenom terminu uz prethodnu najavu ili na poziv od strane škole, o čemu se obavještava radnik na ulazu u školsku ustanovu.

Roditelji koji dolaze na informativne razgovore s razrednicima obvezni su poštovati raspored koji objavljuje škola na mrežnoj stranici.

U slučaju održavanja roditeljskog sastanka, razrednik prisutne roditelje dočekuje na ulazu školske ustanove i vodi do učionice, a nakon završetka roditeljskog sastanka razrednik prati roditelje do izlaza.

Radnik škole kod koje ide stranka ili roditelj dužan je preuzeti stranku odnosno roditelja na ulazu te nakon sastanka ispratiti stranku iz škole.

1. Pregled osoba i predmeta učenika i drugih posjetitelja školskih ustanova

Dežurni radnik škole koji je zadužen za poslove nadzora ulaza u prostore škole, radi zaštite sigurnosti, može izvršiti sigurnosne preglede:

• učenika i njihovih predmeta (odjeća, torba i dr.)

• drugih osoba koje ulaze u školsku ustanovu i njihovih predmeta (torbe i dr.).

Sigurnosni pregled učenika i njihovih predmeta mogu provoditi i odgojno-obrazovni radnici tijekom održavanja nastave.

Predmeti pogodni za nanošenje ozljeda ili drugi nezakoniti predmeti privremeno će se zadržati, a o njihovu pronalasku obavijestit će se ravnatelj, stručne službe, roditelji i policija kada su za to ispunjeni uvjeti za policijsko postupanje.

Osobama koje ne dopuštaju obavljanje pregleda neće se dopustiti ulazak u školsku ustanovu.

1. Edukacija i informiranje učenika, radnika i roditelja

Škola je dužna sve svoje radnike i učenike informirati o Protokolu o kontroli ulaska i izlaska u školske ustanove koje je donijelo Ministarstvo znanosti, obrazovanja i mladih dana 2.1.2025. godine te o ovom Privremenom planu, kao i redovito informirati roditelje o sigurnosnim mjerama i procedurama.

Škola je obvezna surađivati s lokalnom zajednicom na dodatnom osiguranju školskog okruženja te sastaviti popis svih relevantnih hitnih brojeva (policija, hitna pomoć, vatrogasci) i postaviti ga na vidljivo mjesto.

1. Uspostava sigurnosnog tima

Škola je u obvezi formirat školski sigurnosni tim koji se sastoji od ravnatelja, pedagoga/psihologa, učitelja i drugih radnika te predstavnika roditelja, a koji će na redovitim sastancima analizirati potencijalne sigurnosne prijetnje i evaluaciju mjera.

Na sastanke sigurnosnog tima mogu biti pozvani predstavnici osnivača školske ustanove, policije, civilne zaštite, socijalnog rada, zdravstva i drugih relevantnih dionika.

***III.***

Ovaj Privremeni plan stupa na snagu danom donošenja i objavit će se na oglasnoj ploči i mrežnoj stranici škole.

Ravnatelj

Božica Tominac